

VLADA REPUBLIKE HRVATSKE

Zagreb, 2024.

**PREDLAGATELJ:** Ministarstvo zaštite okoliša i zelene tranzicije

**PREDMET:** Prijedlog odluke o davanju suglasnosti na Odluku Upravnog vijeća Javne ustanove „Park prirode Žumberak – Samoborsko gorje“ za sklapanje Ugovora o dodjeli bespovratnih sredstava u svrhu provedbe projekta Revitalizacija planinarsko-posjetiteljske infrastrukture Parka prirode „Žumberak - Samoborsko gorje“

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), a u vezi s člankom 14. stavkom 1. podstavkom 10. Statuta Javne ustanove „Park prirode Žumberak – Samoborsko gorje“, (URBROJ: 357-R/14 od dana 29. prosinca 2014.), Vlada Republike Hrvatske je na sjednici održanoj dana \_\_\_\_\_\_\_\_\_\_\_\_\_\_\_\_ 2024. godine donijela

**ODLUKU**

**o davanju suglasnosti na Odluku Upravnog vijeća Javne ustanove „Park prirode Žumberak – Samoborsko gorje“ za sklapanje Ugovora o dodjeli bespovratnih sredstava u svrhu provedbe projekta Revitalizacija planinarsko-posjetiteljske infrastrukture „Parka prirode Žumberak - Samoborsko gorje“**

**I.**

Daje se suglasnost na Odluku Upravnog vijeća Javne ustanove „Park prirode Žumberak – Samoborsko gorje“, KLASA: 007-03/24-01/06, URBOJ: 237-17-24-02-24-3 od 19. lipnja 2024., kojom se daje suglasnost ravnatelju Javne ustanove „Park prirode Žumberak – Samoborsko gorje“ za sklapanje Ugovora o dodjeli bespovratnih sredstava za projekte koji se financiraju iz Mehanizma za oporavak i otpornost NPOO.C1.6.R1-I1.01-V2.0094 Projekt Revitalizacija planinarsko-posjetiteljske infrastrukture „Parka prirode Žumberak - Samoborsko gorje**“**, ukupne vrijednosti u iznosu od 5.938.590,54 eura bez poreza na dodanu vrijednost, odnosno u maksimalnom iznosu prihvatljivih troškova u visini 5.602.782,17 eura bez poreza na dodanu vrijednost, od kojih bespovratna sredstva iznose 5.602.782,17 eura, uz stopu vlastitog sufinanciranja od 0,0000000%.

**II.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

 mr. sc. Andrej Plenković

Obrazloženje

Javna ustanova „Parka prirode Žumberak - Samoborsko gorje" nositelj je projekta „Revitalizacija planinarsko-posjetiteljske infrastrukture Parka prirode "Žumberak - Samoborsko gorje" prijavljenog i odobrenog kroz NPOO poziv Regionalna diversifikacija i specijalizacija hrvatskog turizma kroz ulaganja u razvoj turističkih proizvoda visoke dodane vrijednosti - GRUPA 2 (Infrastruktura aktivnog turizma). Projektni partneri su Hrvatsko planinarsko društvo Jastrebarsko, Grad Jastrebarsko i Hrvatske šume d.o.o.

Glavne projektne aktivnosti usmjerene su na javnu turističku infrastrukturu aktivnog turizma kroz uređenja i opremanje interpretativnim oznakama i planinarskom signalizacijom 174 km kružnog pješačkog puta, rekonstrukciju i opremanje Planinarskog doma Žitnica na Japetiću te Kuće Jelenić u Jelenićima. Projektne aktivnosti uključuju i obnovu vidikovca Piramida, izgradnju adrenalinskog parka i ziplinea, postavljanje brojača posjetitelja, izradu multimedijske aplikacije, tisak planinarskog vodiča i karte te promidžbene aktivnosti.

Koncept kružnog pješačkog puta pruža korisnicima mogućnost upoznavanja sa svim najvažnijim atrakcijama i vrijednostima Parka - od vrhova, vidikovaca, slapova, starih gradova, gorskih potoka te reprezentativnih elemenata krajobrazne, baštinske i biološke raznolikosti. Put u potpunosti koristi mrežu postojećih planinarskih puteva te mali dio javnih puteva. Time se izbjegava narušavanje okoliša a postojeća planinarska infrastruktura Parka se reinterpretira i koristi na inovativan način. Na brojnim točkama planinarski se segment preklapa s posjetiteljsko-izletničkim te se time ostvaruje višefunkcionalnost i proširuje korisnički doseg projektnih rezultata.

Dugoročni pozitivan utjecaj projekta imat će šira planinarska zajednica kroz nove atraktivno uređene planinarske domove što će pridonijeti unapređenju planinarskih aktivnosti, ali i sigurna i uređena prenoćišta koja će pružati mogućnost smještaja kako pojedincima tako i planinarskim skupinama. Korist od projekta imat će i lokalno stanovništvo kroz mogućnost pružanja usluga smještaja, okrijepe ili drugih vidova turističkih usluga korisnicima kružnog pješačkog puta.

Kroz ukupnost projektnih aktivnosti uređenja i stvaranja dodatnih sadržaja na ključnim lokacijama kružnog pješačkog puta poput smještajno-rekreativnih sadržaja Planinarskog doma Žitnica na Japetiću i Kuće Jelenić, upotpunjavanjem postojećeg sustava interpretacije Parka, povezivanjem s lokalnim pružateljima usluga te promidžbom destinacije postići će se ciljani rezultat unaprjeđenja javne turističke infrastrukture u turistički slabije razvijenom području te generiranje više dodane vrijednosti.

 Javna ustanova „Park prirode Žumberak – Samoborsko gorje“ je dana 9. travnja 2024. zaprimila Odluku Ministarstva turizma i sporta od 9. travnja 2024. (KLASA: 983-10/24-01/30,URBROJ: 529-03-01-01-02/4-24-1) o financiranju projekta NPOO.C1.6.R1-I1.01-V2.0094 Projekt Revitalizacija planinarsko-posjetiteljske infrastrukture „Parka prirode Žumberak - Samoborsko gorje", u maksimalnom iznosu prihvatljivih troškova u visini od 5.602.782,17 eura od kojih bespovratna sredstva iznose 5.602.782,17 eura, uz stopu vlastitog sufinanciranja od 0,0000000%.

Upravno vijeće Javne ustanove „Park prirode Žumberak – Samoborsko gorje“ je 19. lipnja 2024. donijelo Odluku o davanju suglasnosti za sklapanje Ugovora o dodjeli bespovratnih sredstava za projekte koji se financiraju iz Mehanizma za oporavak i otpornost NPOO.C1.6.R1-I1.01-V2.0094 Projekt Revitalizacija planinarsko-posjetiteljske infrastrukture „Parka prirode Žumberak - Samoborsko gorje“ vrijednosti 5.602.782,17 eura.

Odredbom članka 14. stavkom 1. podstavkom 10. Statuta Javne ustanove „Park prirode Žumberak – Samoborsko gorje“ (URBROJ: 357-R/14 od dana 29. prosinca 2014. godine.) propisano je da Upravno vijeće donosi odluke o raspolaganju pokretnom imovinom Ustanove, odnosno sklapanju drugog pravnog posla, pojedinačna vrijednost koje ne prelazi iznos od 1.500.000,00 kuna (fiksni tečaj konverzije), a iznad toga uz suglasnost Vlade Republike Hrvatske.

Slijedom navedenog, a obzirom da se radi o sklapanju pravnog posla u visini od 5.602.782,17 eura, predlaže se donošenje predmetne Odluke